Након савезничког искрцавања на Гвадалканал 7. августа 1942. године, Танака и 2. флотила разарача напуштају Јапан и одлазе ка главној јапанској бази за централни Пацифик, атолу Трук. Друга флотила разарача напушта Трук 16. августа, пратећи конвој транспортних бродова, који је превозио свеже трупе за контра-напад на савезничке снаге на Гвадалканалу. Дана, 25. августа, током битке код источних Соломонових острва, Танакине бродове су напали авиони са Гвадалканалског аеродрома „Хендерсеново поље“. Један транспортни брод и један разарач су потопљени, док је лака крстарица Џинцу теже оштећена, а сам Танака рањен. Након оштећења крстарице Џинцу, Танака прелази на разарач Кагеро, који постаје његов заставни брод.